**Az előterjesztést megtárgyalta:**

- Gazdasági és Városstratégiai Bizottság

- Jogi és Társadalmi Kapcsolatok Bizottsága

**A rendelet-tervezetet törvényességi**

**szempontból megvizsgáltam:**

/: Dr. Károlyi Ákos :/

jegyző

**E L Ő T E R J E S Z T É S**

# **Szombathely Megyei Jogú Város Közgyűlésének 2017. október 26-i ülésére**

**Javaslat a helyi adókról szóló 38/2011.(XII.19.) önkormányzati rendelet módosítására**

A helyi adókról szóló 1990. évi C. törvény (továbbiakban: Htv.) 2018. január 1. napjától hatályba lépő módosító szabályai alapján az építményadó tárgyi hatálya kiterjed az épület, épületrész mellett a reklámhordozókra is, ezáltal az önkormányzatok az építményadó keretein belül adóztathatják a szabadtéri reklámhordozókat.

A törvénymódosítás alapján adókötelessé válik az önkormányzat illetékességi területén lévő ingatlanon elhelyezett, a településkép védelméről szóló 2016. évi LXXIV. törvény szerinti reklámhordozó. A reklámhordozó a funkcióját vagy létesítésének célját tekintve túlnyomórészt a településkép védelméről szóló törvény szerinti reklám közzétételét, illetve elhelyezését biztosító, elősegítő vagy támogató eszköz, berendezés, létesítmény. Reklám pedig a gazdasági reklámtevékenység alapvető feltételeiről és egyes korlátairól szóló 2008. évi XLVIII. törvény 3. § d) pontja szerinti gazdasági reklám. E törvény alkalmazásában gazdasági reklám: olyan közlés, tájékoztatás, illetve megjelenítési mód, amely valamely birtokba vehető forgalomképes ingó dolog – ideértve a pénzt, az értékpapírt és a pénzügyi eszközt, valamint dolog módjára hasznosítható természeti erőket – (a továbbiakban együtt: termék), szolgáltatás, ingatlan, vagyoni értékű jog (a továbbiakban mindezek együtt: áru) értékesítésének vagy más módon történő igénybevételének előmozdítására, vagy e céllal összefüggésben a vállalkozás neve, megjelölése, tevékenysége népszerűsítésére vagy az áru, árujelző ismertségének növelésére irányul.

Nem minősül azonban gazdasági reklámnak a cégtábla, üzletfelirat, a vállalkozás használatában álló ingatlanon elhelyezett, a vállalkozást népszerűsítő egyéb felirat és más

grafikai megjelenítés; az üzlethelyiség portáljában (kirakatában), a járművön elhelyezett gazdasági reklám; továbbá a tulajdonos által az ingatlanán elhelyezett, annak elidegenítésére vonatkozó ajánlati felhívás (hirdetés), valamint a helyi önkormányzat által lakossági apróhirdetések közzétételének megkönnyítése céljából biztosított táblán vagy egyéb felületen elhelyezett, kisméretű hirdetés.

A reklámhordozó utáni építményadó alanya az, aki az adóév első napján a reklámhordozó Polgári Törvénykönyv szerinti tulajdonosa. Az adókötelezettség a reklámhordozó elhelyezésére vonatkozó hatósági engedély kiadását, engedély hiányában a reklámhordozó ingatlanon való elhelyezését követő év első napján keletkezik. Az adókötelezettség a reklámhordozó lebontása, eltávolítása vagy megsemmisülése, de legkorábban az adókötelezettség keletkezése évének utolsó napjával szűnik meg.

Az adó alapja a reklámhordozó reklámközzétételre használható, négyzetméterben – két tizedesjegy pontossággal – számított felülete. Az adó éves mértéke 0 Ft/m2 és 12.000 Ft/m2 között állapítható meg.

A reklámhordozó tulajdonosoknak adóbevallást első alkalommal 2018. január 15. napjáig kell teljesíteniük. A fizetési kötelezettséget az adóhatóság határozatban állapítja meg. Az adó összegét két egyenlő részletben, március 15. valamint szeptember 15. napjáig kell az adóalanyoknak megfizetni.

A rendelet-tervezet szerint Szombathely Megyei Jogú Város Önkormányzata 2018. január 1. napjától a törvényi felhatalmazás alapján adókötelezettséget állapítana meg az 1 m2-nél nagyobb felületű reklámhordozók esetében. A kis felületű 1 m2 alapterület alatti reklámhordozók után nem kellene építményadót fizetni.

A jogalkotásról szóló 2010. évi CXXX. törvény 17. § (1) bekezdése értelmében a jogszabály előkészítője - a jogszabály feltételezett hatásaihoz igazodó részletességű - előzetes **hatásvizsgálat** elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. A (2) bekezdés értelmében a hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

A rendelet-tervezet társadalmi, gazdasági, költségvetési hatása:

Az önkormányzat építményadó bevétele emelkedne, mely hozzájárul a városi fejlesztések, beruházások megvalósításához.

A rendelet-tervezet környezeti és egészségi következményei:

A szabályozás környezeti és egészségi következményei nem határozhatóak meg.

A rendelet-tervezet adminisztratív terheket befolyásoló hatása:

Az építményadó alanyok köre jelentős mértékben növekszik. A reklámhordozó tulajdonosoknak adóbevallást első alkalommal 2018. január 15. napjáig kell teljesíteniük. A fizetési kötelezettséget az adóhatóság határozatban állapítja meg. Az adótárgyak körének feltérképezése után az adóhatóság pontos adatbázissal rendelkezik majd, mely biztosítja a későbbi ellenőrzéseket.

A jogszabály megalkotásának szükségessége, a jogalkotás elmaradásának várható következményei:

Szombathely Megyei Jogú Város Önkormányzata számára kiemelkedően fontos városunk jellegzetes és értékes arculatának megóvása, kialakítása, az épített és a természeti környezet egységes védelme.

A jogszabály alkalmazásához szükséges személyi, szervezeti, tárgyi és pénzügyi feltételek

A jogszabály alkalmazásához a személyi, szervezeti feltételek az adóhatóság munkatársai által biztosítottak.

Az előterjesztés mellékletét képezi a rendelet-tervezet, az indokolás és a rendelet módosításokkal egységes szerkezetben.

Kérem a Tisztelt Közgyűlést, hogy a rendeletmódosítás tervezetét megtárgyalni és a rendeletet megalkotni szíveskedjék.

**Szombathely, 2017. október „ ”**

**/: Dr. Puskás Tivadar :/**